सुटिङ टोली जापान जाने
दसौं एसियाली एयर गन सुटिङ च्याम्पियनसिपमा नेपालका दुई खेलाडीले प्रतिस्पर्धा गर्ने भएका छन् ।
काठमाडौं — दसौं एसियाली एयर गन सुटिङ च्याम्पियनसिपमा नेपालका दुई खेलाडीले प्रतिस्पर्धा गर्ने भएका छन् । जापानको वाकोमा डिसेम्बर ६ देखि १२ सम्म हुने प्रतियोगितामा महिला खेलाडीद्वय सुस्मिता नेपाल र आयुशा केसी भाग लिने छन् । दुवैले १० मिटर एयर राइफलमा प्रतिस्पर्धा गर्नेछन् ।टिम व्यस्थापकमा नेपाल सुटिङ संघका सदस्य राजेशबहादुर श्रेष्ठ र प्रशिक्षकमा प्रदीप खाती छन् । नेसनल राइफल एसोसिएन अफ जापानको आयोजनामा हुने उक्त प्रतियोगिता सन् २०१८ मा अर्जेन्टिनामा हुने युथ ओलम्पिकका लागि खेलाडी छनोटका रूपमा समेत रहेको प्रशिक्षक खातीले जनाएका छन् ।सुटिङ संघका अध्यक्ष पुष्पदास श्रेष्ठले आफ्ना खेलाडीले स्वर्ण, रजत र कांस्य जितेमा क्रमश: १ लाख, ५० हजार र २५ हजार नगद पुरस्कार दिने घोषणा गरेका छन् । उनले खेलाडीले पदक जिते छात्रवृत्तिका लागि एसियाली सुटिङ महासंघमा पहल गर्ने प्रतिवद्धता व्यक्त गरेका छन् । नेपाली सुटिङ टोली मंगलबार त्यसतर्फ जानेछ । 